قاراباسما
نسرین شیرمحمدزاده
نسرین شیر محمد زاده
قاراباسما
نبی کسدی قوربانین باشینی. قویدو بیر توربا ایچینه. قوربانین گؤزلری برهلنمیشدی.
مریم: - قورخوبدور،- دئیه، آزجا فیکیرلشدی. اؤزونو اونون یئرینه قویدو.- آتام اونا بیر گیله سو دا وئرمهدی، من ده اولسایدیم قورخاردیم. مخصوصن ده ، بیچاغین کوت اولماسیندان. ایکی دفه دالبادال چکندن سونرا دا باش بدندن قوپموردو. من اولسایدیم، چوخدان اودوم چاتلامیشدی. بلکه اونون دا اودو چاتلاییبدیر. اؤیله اولسا یاخشی اولاردی، چونکی گؤرمزدی، آتام اللریایله قالانینی بیر- بیریندن آییردی.
نبی قوربانین باشینی بیر اوولانمیش سئرچه باشی کیمی اوزدو. ساکین احوالی وار ایدی. سانکی هئچ بیر شئی اولمامیشدی. یئره، دووارا، اطرافا، حتتا اوزونه سپهلهنن قان دا اونو سارسیتمامیشدی. توربانی زئرزمینین دیب بوجاغیندان تاپدی. آغزینی باغلامایا چالیشدی. ایپ تاپابیلمهیینجه، توربانین آغزینی اللری ایله بیر یئره ییغیب، گلین باشینین توری کیمین چوخلو چین وئریب، اوْوجونون ایچینده کیپ-کیپ توتدو و یولا دوشدو.
آتامین بو ایشینی آنلایا بیلمهدیم. نئجه کی، آنامین گئجه یاریسی کیچیک فاضیلی بیر ات تیکهسی کیمی چیینینه آتیب، های- کوی ایله، قیشقیرا- قیشقیرا و دهشت دولو گؤزلرله، آغلایا- آغلایا ائودن قاچماغینی. نهدن منی اؤزوینن آپارمادی؟ هارایا گئتدی؟
نبینین آددیملاری آغیر ایدی. ائله بیل دونیانین بوتون آغیر داشلارینی اونون قیچلارینا باغلامیشدیلار. فیکره دالمیشدی. اَن باشیندان آخشام ائوه گلدیییندن بری، ائلهدیکلرینی بیر فیلیم کیمی گؤزدن کئچیرمهیه باشلامیشدی. آمما نهدنسه فیلمی، قیریق-قیریق ایدی. بو ایتیفاقا بیر موقصییر آختاریردی. کیمین چوخ گوناهی وار بو آرادا بیلمیردی، اؤزومو، همنمی، مریممی، یا...
اؤزونه چوخلو حاقلار وئریردی. من کیشییم، بونلار آللاهین امریدیر، آللاه دئییبکی، یاخشی ایش گؤرون، جهاد ائلهیین. منده اونون یولوندا بو ایشلری گؤرورم. عاییلهمی جهننم اوودوندان قوروماق منیم وظیفهمدیر. چونکی اونلارین صاحیبییم. همن گرهک مندن ایطاعت ائلهیهیدی.همنین گوناهی مندن چوخدور، سؤزومه قولاغ آسسایدی، بوجور اولمازدی.
همن:- دیلییین دیشله کیشی،- دئدی،- صاباح بیر قریش یئرده یاتاجاقسان. بیر ده او جواب وئرن گونویهن فیکیرلش، سونرا آغزییین هاوایا آچ، هاداران- پاداران دانیش.
نبی مانقالینین اودونو پوفلهیه-پوفلهیه:- دیل چیخارتمیسان!- دئدی،- بو سؤزلری او قارداشین سنه اؤیرهدیر دئییلمی؟
همنین گؤزلری یاشلا دولدو:- ال چک بو ایشلریننن کیشی،- دئدی،- او هله کیچیک بیر اوشاقدیر. باشا سالما بیلهسینی. آییندیرما، بو سؤزلر اونونچون چوخ تئزدیر. نئچه ایلدیر یولدان کئچهنی، باققالدان توتدو چاققالاجان. قاپی-باجا دا کی، فامیلدهکی، کیشیلری منه تیکه توتوبسان، بابالیمی یویوبسان دینمهمیشم. سوسموشام، آمما بونا دؤزه بیلمهرم آرتیق. او بیریسی ده کی دئییرسن؛ منیم قارداشیمدیر. بونو آنلامالیسان! منیم اوندان سونرا هئچ کسیم یوخدور.
آتامین آیاغی آسفالتین چوخورلارینین ایچینه گیردی و دیزی اوستونده یئره ییخیلدی. چتینلیکله یئردن قالخدی. دیزلری اینجیمیشدی، قیرمیزی بیر شئی شالوارینین آلتیندان بیر دیزیندن آخمایا باشلامیشدی، آمما، سایمادی، یولونو داوام ائتدی. توربانین ایچینده کی، اتین قانی داملا-داملا آسفالتین اوستونده اهیری-بویرو بیر خطط سالمیشدی. گئجهنین یاریسی اولدوغونا گؤره هئچ گؤرونموردو. سانکی آتام نرهیه گئتدینی اؤزو ده بیلمیردی. هر یئره سسسیزلیک چؤکموشدو. سادهجه دریانین سسی گلیردی.
همن آغلاییردی. قویوب گئدهجهیم آرتیق،- دئییردی،- آمما اؤزو ده یاخشی بیلیردی کی، هئچ بیر یئره گئده بیلمز. یعنی قویوب گئتمهیه یئری یوخویدو. بو شهر ده اولدوغونا گؤره بو موصیبتدن قورتولمانین همیشه ایکی یولو واردی و او هر ایکیسیندن ده قورخوردو. همن بورنونون سویونو چکه-چکه داوام ائتدی:- داها جانا دویموشام. ایشلهمیرسن، ائوین خرجینی وئرمیرسن. کیشیلر کیمی گمیله سویا گئتمیرسن. هئچ اولمازسا بیر نئچه بالیق کی آخشامدان-آخشاما اؤزونله ائوه گتیره بیلردین. آمما اونو دا ائلهمیرسن. سن کی ائو-ائشیک بیلمیردین نهدیر. نهدن اوچ اوشاغی منیم باشیما قویدون؟
نبی بیر تپیک یاغ شورباسینین قابلاماسینا ووروب، یاغسیز، یئرالماسیز شوربانی یئرله- یئکسان ائلهدی: - منه، نه! دوغمویایدین اوچ اوشاغی،- دئدی.
همن یاواشجا:- دهدم ائویندن کی، گتیرمهمیشم. سنین ائوینده دوغموشام. کئفه باخان زامان، بو گونلرین ده فیکرینی ائلهیهیدین، نه ایندی کی، مانقال باشیندان قالخیبسان.
آتاملا- آنامین سؤزلریندن هئچ باش قورتارا بیلمیردیم. کیچیک فاضیل قورخموشدو و بیر قلمه آغلاییردی. اونو باغریما باسیب اوتاغین کونجونده تئلئویزیون ماساسینین آرخاسینا گیردیم. بوتون بو صحنهلری ماسانین دالیندا اولان بیر دهلیکدن گؤروردوم و قورخوردوم. همیشه بو داوالاردا اؤز قورخولاریمی گیزلتمهلی ایدیم. داوادان سونرا کی سسسیزلیکده آنام همیشه:- چیخین سنگرینیزدن ائشییه،- دئییهردی،- هلهلیک صولح برقراردیر.
مریم ماسانین دالیندا تئز- تئز دیرناقلارینی چئینهییردی و او های- کویون ایچینده تک بیر آرزوسو وارایدی، بو داوا تئز قورتولسون. تامام فیکیری آخشامچاغی داییسینین اونا آلدیغی دفتر- میدادین یانیندا قالمیشدی. دفتر- میدادینی اوشلاقلارا گؤسترمک ایستهییردی. «اونلارا بیر آزاجیق یاندی- قیندی وئرهجهیم. چوخدا یوخ! گوناهدیلار. اورهکلری یانار، سادهجه بیر آزاجیق، ایینه اوجوجان. مدرسهده هر کس بئله شئیلره راحاتلیقلا صاحاب اولا بیلمیر. » مریم بو فیکیردن گؤلومسوندو و اورهیینده «چوخ شوکور آللاه»،- دئییب،- بیر آن ساواشین اورتاسیندا اولدوغونو اونوتدو.
نبی توپ گولـلهسی کیمی یئردن قالخدی و همنی دؤیمهیه باشلادی. سیله، تپیک ایدی کی باش- گؤزونه یاغیردی. همنین سسی چیخمیردی. سادهجه یاواش-یاواش آغلاییردی. کیچیک فاضیل قیشقیردی. مریمین الینین آلتیندان قاچماق ایستهییردی. سانکی همنی قورتارمایا چالیشیردی. مریم، قوللاریندا اولان گوجله اونو مؤحکم توتدو. سسی چیخماسین دئییه،- بیر الینی ده آغزینا قویدو. بیلیردی کی، آرادا اولسالار اونلاردا ضربه یئییهجکلر.
همن همیشه ایکی مسلهیه چوخ تأکید ائدیردی:-بیر آتانیز منی دؤیهنده آرایا گیرمهیین، قورخورام سیزه بیر شئی اولا. ایکی، سسیمیزی قاپی- قونشو ائشیتمهسین. قویون آبیریمیز اؤرتولو قالسین،- دئییهردی،- قاپی- قونشو نییه بیلسین! بیلسهلر بئشینده اوستونه قویوب دونیایا یایارلار.
مریم یوخو گؤروردومو، یوخسا، قاراباسیردی اونو، بیلهنمهدی. همن هر گئجه یاتمامیشدان قاباق اونا، برک- برک تاپیشیراردی:- قیزیم دیققت ائله باشینیزین اوستونده قارا بیر شئی اولماسین، قاراباسار بیلهییزی.
گئجه یاتمامیشدان قاباق کیچیک فاضیله ناغیل دئییردیی. کیتاب اوخوما بیلمیردی. تزه- تزه اؤیرهنیردی. مدرسه ده «بابا نان داد.» 1 ، «سارا انار دارد.» 2 ، «آن مرد داس دارد» 3، «مادر در باران آمد.»ی 4 و... تزه اوخوموشدولار. ننهسیندن ائشیتدییی بیر
ناغیلی یاری دوز- یاری ترسینه فاضیله تعریف ائدیردی. کیچیک فاضیل چوخ تئز یوخلادی. مریمسه ذؤوقدان یاتا بیلمیردی. میداد- دفترین فیکری اونو راحات بوراخمیردی. «داها صاباحدان کؤثرین کؤهنه، یاری یازیلی دفترینده مشقلریمی یازمایاجاغام»، دئییه یاتا بیلمیردی. آمما یوخو اونو اوزویله آپاردی.
یوخودا آتاسی اونا بیر گیزلین سؤز سؤیلهییردی. نهدنسه چوخ مئهریبان اولموشدو. اونا یاواشجا:- سس سالما، هئچکیم بیلمهدن سنی ماشینلا بیر یئره آپارجاغام دئییردی. آمما مریم قورخوردو، آناسینا دئمک ایستهییردی، نهقدر چالیشیردی، یئنه ده سؤزونو دئیه بیلمیردی. بوغازیندان سس چیخمیردی.
آتام بیر تاکسیبارا ال ائلهدی. سوروجو یوخولو ایدی. آتامین غئیری-عادی اولماسینی باش تاپمادی: - هارایا؟- دئیه سوروشدو.
آتام مات- مات:- هارایا گئدیرسن،- دئدی.- شوفئر تعججوبله آتامین اوزونه باخدی.
-نه یعنی!، سن هارایا گئدیرسن؟
آتام اؤزونه گلدی و بیر آدرئس وئردی. شوفئر تعججوبله آتامین اوزونه باخدی. آمما دینمهدی. آیاغینی گازین اوستونه باسدی. بیردن آنلادیم ننهمگیلین ائولرینین آدرئسیدیر. بؤیوک باجیم کؤثر همیشه اورادا قالاردی. آخی ننهم، نئچه ایللرایدی کی خستهایدی. تعججوبوم او زامان آرتدی کی، آتام، ننهمگیله گئتمهیه تاکسییا مییندی. همیشه اورایا یئرده یویورورکن گئدردیک. بیزه چوخ یاخین ایدی.
تورباداکی اتین قانی تاکسیبارین صندلینین اوستونده ده ایز بوراخدی.
نبی دؤرد آی بوندان قاباق زینداندان چیخمیشدی. مریم، آتاسینین زیندانا دوشدویونو، آناسیلا، عمهسی دانیشارکن ائشیتمیشدی.
همن:- مواد توتوبلار بیلهسیندن،- دئمیشدی،- یئددی آی یاتاجاق اورادا. اینشاللاه گئدر- گلمزه گئدر. هئچ دونمز.
عمهسی:- دیلین دیشله، آرواد،- دئمیشدی.- نه ده اوسا، او منیم قارداشیمدیر.
نبی یئددی آی سونرا ائوه دؤندو. مریم اوچون اوزون سوردو گلمهسی. همن، نبینین دؤنمهسیندن ناراحات ایدی. اؤز- اؤزونه:- نهتئز باشا گلدی بو یئددی آی،- دئییردی. نبی دؤندویو گوندن یئنه ده سؤزلر، داوالار باشلانمیشدی. زینداندان قایداندان سونرا تزه باهانالار تاپمیشدی، تزه سؤزلر اؤیرهنمیشدی. همن تعججوب ائلهییردی. اونو آنلایا بیلمیردی. اونلارین یاشادیغی اؤلکهده بوشانماق دب دئییلدی. همنی هئچکس نبیدن آیریلاندان سونرا ساخلامازدی، قارداشی بئله. اورادا قادینلار، بو موصییبتدن قورتولماق اوچون اؤزلرینی یاندیریب، اودلایاردیلار. بو بیر دبه دونوشموشدو. همن یا گرک اؤزونو او بیریلر کیمین اودلایاردی، یا گرک اوتوروب چکردی. او بونلاری بیلیردی و آبریسینا قیسینیردی. نبینین اونون اوستونه آد قویوب، سونرا راحاتچلیقلا اونو اؤلدورمهسیندن ده قورخوردو. بو دا ایکیجی دب ایدی بو اؤلکهده. او بو اؤلکهده اوشاقلارینین صاحابسیز قالماسیندان دا قورخوردو.
نبی، زینداندان چیخاندان سونرا همنین قارداشی عبدوللایا ایلیشمیشدی. همنه:- نییه گلدی قارداشین بو ائوه؟ ،- دئییردی،- نییه گئتدی؟ سنه نه ائلهدی قارداشین؟ نه دن الیندن توتدو؟ نییه مریم ایله دانیشیر؟ نییه مریمی قوجاغینا آلیر؟ و....
او آخشام نبی ائوه دونمهمیشدن قاباق دایییسی عبدوللا یئنه همنه باش چکمهیه گلمیشدی. مریمه ده بیر دفتر و بیر میداد آلمیشدی. مریم سئوینجیندن بولودلاردا اوچوردو.
عبدوللا ائولی دئییلدی، یاشی بیر آز کئچدییندن دالیجا دئدی-قودو دا وار ایدی.
تاکسی ساخلادی. آتام بولانا - بولانا یئره دوشدو. سونرا ننهم گیلین کؤچهلرینه گیردی. قاپلارینین دالیندا بیر آز دایاندی. قان داملالاری تاکسیباردان دوشندن بری ، ننهم گیلین قاپیلارینین دالینا کیمین چکیلمیشدی. هر کس یاتمیشدی. آتام قاپی دالیندا بیر-بیرینین اوستونه ییغیلان، اودون و داش قالاغینین اوستونده اوتوردو. بئینینین ایچی قاریشمیشدی، هئچ تصمیم توتا بیلمیردی، الینده کی توربا اونو گیجهلتمیشدی.
یوخو گؤروردومو، یوخسا قاراباسیردی مریمی، بیلمیردی. بیردن-بیره چینینین اوستونده بیر شئی اولدوغونو حیسس ائتمهیه باشلادی. قورخدو. گؤزلرینی آچدیغیندا نبی یانیندا اهیلهشمیشدی. نبی، مریمین گؤزلرینین آچیلدیغینی آنلادییی زامان الینی اونون آغزینین اوستونه قویدو. یئردن دورماغینا بیر الی ایله کومک ائلهدی، و یولا دوشدو. مریم نهدنسه آتاسینین بیر الینده بیر شئی گیزلتدییینی حیسس ائلهدی،« نهدیر بو؟»، « آتامین منیمله نه ایشی وار؟»، « منه بیر شئی می آلیبدیر، فاضیل بیلمهسین دئییه بورادا وئرهجکدیر؟ آمما نه دن گئجه یاریسی، بو ایشی گوندوز ده ائلهیه بیلردی!»، « یئنه آنامین بارهسینده منی سورغویا چکهجکدیمی؟»، «آهان، بیلدییم! عبدوللاه داییم دان سوروشاجاق!، بو گون یئنه بورا گلیبدیر دئییه سوال وئرهجک؟ سنه بیر شئی یاپدیمی دئییهجک؟ همیشه سوروشدوغو سواللار! » و...
نبی، مریمی زئرزمییه آپاردی. نهدنسه چوخ مئهریبان اولموشدو. آمما مریم بونو حیسس ائده بیلمهییردی، چونکی قورخو دولو بیر ووجودا دؤنموشدو. آتاسی ایله اونلارین آراسیندا همیشه بیر فاصیله واریدی. مریم آتاسیندان همیشه قورخاردی. باخیشلاریندان، اوزون بویوندان، هئیکلی بدنیندن، یئکه و آغیر اللریندن. مریم جهد ائلهدی اؤزونه اورهک وئرسین:- نییه قورخورام،- دئدی،- هر نه اولسا او منیم آتامدیر.
نبی، مریمین آغ بالیشینی دا اؤزویله گتیرمیشدی. بالیشی زئرزمیده یئره قویدو و اونا: - اوتور اوستونده دئدی. مریم اؤز- اؤزونه: «آنام بیر بیلسه بالیشی زئرزمینین توز-تورپاغینا سورتموسن، حتمن ائوده بیر داوا دوشر،- دئدی».
آتام آیاغا قالخدی، توربانی هله ده الینده کیپ-کیپ توتموشدو. سانکی قورخوردو بیر آز بارماقلارینی بیر-بیریندن آچا و توربا آیاغ توتوب الیندن قاچا. یئنه یولا دوشدو. اونون هارایا گئتدییینی حدس وورا بیلمیردیم. کؤچهنین بوروغونو چؤندو. اوزاقدان چوخلو ایشیق گؤرونوردو. آتام ایشیقلارا طرف یورومهیه باشلادی.
نبی:- قیزیم سندن بیر سؤز سوروشاجاغام،- دئدی،- دوغرو جواب وئر. یاخشی ؟
مریم، باشییلا اونا یاخشی، دئدی.
- دایین بورا گلمیشدی دئییلمی؟
اونا بیر جاواب وئره بیلمهدی. آناسی برک-برک تاپیشیرمیشدی، آتان بیلمهسین. نه دئییهجهیینه قالمیشدیی. آتاسی ایکینجی سورونو سوروشدو:
- دایین بورایا گلنده سنی قوجاغینا آلارمی؟
- بلی، -دئدی.
- سنین اوز-گؤزوندن اؤپرمی؟
- بلی،- دئدی، و یئردن گؤیه اوچدو. نبینین تپییی دوز قارنیندان دهیمیشدی. بیر آز او طرفلیک یئره دوشدویونده، نبی باشینین اوستونده دورموشدو.
آتامین گؤزلری قان چاناغی کیمی اولموشدو، قیپ-قیرمیزی.
آیاقلاری یئرده سورونوردو. ایشیقلارا چوخ یاخینلاشمیشدی. اورا بیر ائوه بنزهییردی. بیری او ائوین قاپیسی قاباغیندا دورموشدو. آتام بیر آز اورایا قالان دایاندی. ائله بیل تصمیم توتا بیلمیردی کی، یاخینا گئتسین یوخسا قاییتسین.
نبی مریمین توکلریندن یاپیشدی، اونو یئردن قووزادی:- او سنه تجاووز ائتدیمی؟- دئییه، سوروشدو.
مریم حدقهدن چیخمیش گؤزلرله نبینین اوزونه باخیردی. «تجاووز نهدیر؟» بیلمیردی.«آتام مندن نه ایستهییر؟» دئییه اؤزوندن سوروشوردو. بئینینه فیشار گتیردی، «درسلریمیزده تجاووز دئیه بیر شئی اوخودوقمو؟، «خانیم موعللیم بو بارهده بیزله دانیشیبمی؟»، «یوخ دانیشماییب، نه دئیم آتاما، بلیمی، یوخمو؟»
مریم یئنه اؤزونو هاوایلا یئر آراسیندا تاپدیغیندا سسی چیخماسین دئیه یئره دوشنده دوداقلارینی مؤحکم دیشلرینین آراسیندا سیخدی. سونرا آنی بیر جرقه بئینینین ایچینده چیراغ کیمی یانمایا باشلادی؟« بلی دئسهم، بلکه منی وورمازدا، چوخ آغریر» یاواشجا آغزینین قانینی یئره توپوردو و زاریلادی. نبی بیر یئکه زوپا الینده اونا یاناشدی. مریمین قیچی بتر آغریردی. قیچینی هئچ ترپهده بیلمیردی. باشینی آستاجا قووزادی. اوز-گؤزو داغیلمیشدی. عاجیزجهسینه نبینین اوزونه باخدی. نبییه سسسیزجه یالواریردی سانکی.
نبی باشی اوستونده اوتوردو. غیظله مریمه :- ائتدیمی؟ ائتمهدیمی؟ دئیه،- سوروشدو.
مریم آغلایا- آغلایا کیچیک الی ایله آغزینین قانینی سیلدی و بیر درین آه چکیب:- ائتدی،- دئدی.
آتام بیر موددت اورادا دایاناندان سونرا ایشیقلارا طرف یویوردو. توربانین قانی هله یئرده ایز بوراخیردی. قاپی قاباغیندا دوران آدام بیر عسگر ایدی. چینینین اوستونده بیر توفنگ وار ایدی. آتامی گؤرمک همین:- دور! سن! کیمسن؟ نه ایستهییرسن؟- دئدی.
آتام هئچ دئمهدی. سادهجه الینده کی توربانی عسگرین گؤزو قاباغینا توتدو. توربانین اوستونده کی قان و قانین یئره توکولن داملالاری اونو سارسیتدی. عسگر ایختییارسیز بیر حالدا قیشقیردی: سرکار اوستووار!، سرکار اوستووار!
هر کس ایچریدن ائشییه چیخدی. هامیسی تومموشدولار و ایستر- ایستهمز فقط توربایا باخیردیلار. نبی اونلارین گؤزو قاباغیندا ایچرییه یورویوب. توربانی اوتاقداکی ماسانین اوستونه قویدو. ماسانین اوستونو قان گؤتوردو. نبی ماسانین یانیندا یئره اوتوردو.
نبی مریمین ساچلاریندان یاپیشدی و بو دفه برک سسله چیغیردی:- نه دئدین؟ او حریف سنه تجاووز ائتدی، دئییلمی؟- مریم جاواب وئرمه فورصتی تاپمادی.
نبی مریمی یئرین اوستونده سوروتدویه- سوروتدویه بالیشا طرف چکدی. مریمین باشینی بالیشین اوستونه قویدو . اؤزوده مریمین اوستونده اوتوردو. مریم بو فیشاری تحممول ائلهیه بیلمیردی. چابالامایا باشلادی. داها چوخ قورخموشدو. چیغیرماق ایستهدی، آمما نبی او یئکه الیله آغزینی توتدو. او بیریسی الی ایله بیچاغی سؤرعتله مریمین بوغازینا چکدی. قان هر یئره فیشقیردی. بیرده چکدی و...
همن سسه دیسکیندی و دیک یئرینین ایچینده اوتوردو. اطرافا باخدی. بیردن مریمین یئرینی بوش گؤردو. فنر کیمی یئردن قالخیب او بیریسی اوتاغا نبینین یئرینه باخدی. نبی ده یوخ ایدی. اؤرهیی آغرینین ایچینده چالینمایا باشلادی. اطرافا یئنه باخدیغیندا، زئرزمینین یانیق چیراغی نظرینی جلب ائتدی. یئیین-یئیین پیللهلره طرف قاچدی. بیر پیللهنی گؤرمهیینجه باشی اوستونده یئره چؤکدو. زئرزمینین قاپیسی قاباغیندا بیر آز دایاندی. یاواش-یاواش ایچری گیردی. مریم نبینین قاباغیندا اوزانمیشدی. آشپازخانانین آغ دسته یئکه بیچاغی قانلی اولاراق یئرده ایدی. مریمی کامیل اولاراق گؤرموردو. نبینین نه ائلهدییینی ده. نبینین دالی اونا ایدی. همن بوغازیندا ییغیشان سویو زورلا اودغوندو و سسی چیخار- چیخماز نبینی سسلهدی. نبی یاواشجا دؤندو. همن بیردن نبینین نه ایش گؤردویونو گؤردو. نبی ایکی اللی مریمین یارییا کیمین کسیلدیی بوغازینی بیر- بیریندن آییریردی. همن قیشقیردی. قیشقیردی، آغلادی. آغلادی و یوخاریا کیچیک فاضیله طرف قاچدی. سونرا....
عسگر ، سرکار اوستووارین امریایله توربانین آغزینی آچدی و گؤردویو منظرهدن چیلغینجا چیغیردی. اوتاقدا کی، هرکسین آغزی آچیق قالمیشدی. رنگی سارالمیشدی. سانکی بیر شوک ایچینه گیرمیشدیلر. هر کس سوسموشدو. مریمین توکلری قاندان بیر-بیرینه گیرمیشدی. چؤلدن دریانین سسی گلیردی. دریا هو دئیه باغیریردی سانکی.
نبی اؤز-اؤزونه صبر ائله همن سنینکین ده سنه وئرهجهیم،- دئییردی. لاپ اؤز باشینا اولموسان. من سنی ایللردیر چؤله چیخماقدان منع ائلهمیشم. سن گئجه یاریسی چؤله چیخیرسان. بیر قیچییین سیندیراندا اوندا بیلرسن کی، نبینین هئچ کسله ظارافاتی یوخدور. بو فیکیرلرله یئردن قالخدی و قاپییا طرف آددیملادی. قاپیدا دوران عسگر گؤزلرینین یاشینی سیله-سیله سیلاحینی اونا ساری توتدو:- اللرینیزی قالدیرین، سیزی توتمایا فرمانیمیز وار.
نبی تعججوب ائلهدی:- نهدن،- دئییه، سوروشدو؟
اوستووار اونا نیفرتله باخدی و جورملرینی سایدی.
نبی:- سیز منه هئچ بیر شئی ائلهیه بیلمزسینیز.- دئدی.- من اوز حاق و حوقوقومو ازبرم، من ناموسومو، شرفیمی قوروموشام. بو آللاهین بویوروغودور؛ یاخشی ایش گؤرون، جیهاد ائلهیین، یاخشیلیغا چاغیرین. من ده جیهاد ائلهمیشم. اگر منه بیر شئی ائلهسهنیز، من آللاهین بویوردوغو یولدا شهید ساییلاجاغام. بونو ایستهییرسینیز سه منی توتون.
اوستووار آغلادی. ماسانین اوستوندهکی باشین حدقهدن چیخمیش گؤزلرینین بیرینده ایکی داملا یاش دونموشدو.
17/8/87
اتک یازی:
1) آتا چؤرک وئردی.
2) سارانین ناری وار.
3) او کیشینین اوراغی وار.
4) آنا یاغیشدا گلدی.
azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab